Steve McQueen (aktour)

Terrence Steven "Steve" McQueen (ganet d'ar 24 a viz Meurzh 1930 e Beech Grove (Indiana, Stadoù-Unanet) ha marvet d'ar 7 a viz Du 1980 e Ciudad Juárez (Mec'hiko) a oa un aktour stadunanat, bet lesanvet The King of Cool. Produktour sinema, bleinier karr-tan ha bleinier moto e oa ivez. Un anvadur evit un Academy Award evit e roll e-barzh The Sand Pebbles en deus bet.

 Buhez 
Mab pennhêr e oa, n'en deus ket anavezet e dad en doa laosket e vamm war-lerc'h e c'hanedigezh. Savet e voe gant e eontr e Slater e Missouri. Pa voe daouzek vloaz ec'h eas da vevañ gant e vamm da Los Angeles. Abred e kuitaas ar skol hag e lakaas e anv er Marines e 1947, ma voe mekanisian. E 1952 e studias en Actors Studio eus New York hag ober a reas e grog kentañ e Broadway e 1955, er pezh-c'hoari A Hatful of Rain.

E 1956 e kemeras perzh en e film kentañ, Somebody Up There Likes Me gant Robert Wise. Penn-kentañ ur red-micher sinema a raio dioutañ unan eus an aktourion vrudetañ eus e remziad. E-touez e filmoù brudetañ emañ The Magnificent Seven, The Great Escape, Bullitt ha Papillon.

Brudet eo bet evit bezañ c'hoariet tudenn Joss Randall, un hemolc'her torfedourien gant e Winchester berraet he c'hanol, er stirad amerikan Wanted : Dead or Alive sevenaet gant Thomas Carr. 94 rann a 26 munutenn a zo bet skignet war ar rouedad skinwel CBS etre ar 6 a viz Gwengolo 1958 hag an 29 a viz Meurzh 1961. Skignet eo bet e Frañs adalek ar 25 a viz Mae 1963 dindan an titl Au nom de la loi.

Rummad:Aktourien SUA
Rummad:Ganedigezhioù 1930
Rummad:Marvioù 1980